Áfram þarf að gera ráð fyrir að eldgos geti brotist út á Reykjanesskaga, segja sérfræðingar Veðurstofunnar. Virkni í morgun hefur verið bundin við suðurhluta kvikugangsins sem er að öllum líkindum til marks um stækkun hans. Skjálfti upp á 5,1 varð í nótt og í morgun kom annar snarpur, 4,6 að stærð.
Skjálftarnir fundust vel á öllu suðvesturhorni landsins, á Reykjanesskaga, höfuðborgarsvæðinu, austur á Hellu og norður í Búðardal. Sá stóri í nótt varð klukkan korter yfir þrjú og mældist hann 5,1, í suðvesturhorni Fagradalsfjalls. Virknin, eins og í gær, er að mestu bundin við suðurhluta fjallsins en nokkrir skjálftar mældust við Grindavík í nótt, sá stærsti 3,9 klukkan hálf fimm í morgun og örfáir við Trölladyngju. Svo róaðist lítið eitt, en það varði ekki lengi og jókst virknin aftur rétt fyrir klukkan níu í morgun með einum 3,1 að stærð og svo öðrum 4,6 - báðir rétt austur af Fagradalsfjalli. Enginn gosórói hefur þó mælst og engar afgerandi breytingar er að sjá í GPS-gögnum, enn sem komið er.
Í dag eru nákvæmlega tvær vikur síðan jörð byrjaði að skjálfa fyrir alvöru á Reykjanesskaga, að morgni miðvikudagsins 24. febrúar.
Og í morgun fékk fréttastofa samantekt frá Veðurstofunni yfir virknina síðasta hálfa mánuðinn. Um 34.000 skjálftar hafa mælst á svæðinu síðan þá, þar af um 430 stærri en þrír, um 40 stærri en fjórir og sex stærri en fimm. Þetta eru um 2500 skjálftar á sólarhring að meðaltali, en bara í gær mældust um 2900 jarðskjálftar á Reykjanesskaga og er virknin aðallega bundin við suðurhluta Fagradalsfjalls. Samkvæmt skjálftatöflu Veðurstofunnar mælist yfirleitt einn skjálfti á mínútu, stundum fleiri. Vísindaráð hittist í dag klukkan eitt og fer yfir niðurstöður úr rannsóknum gærdagsins.
Öflugur skjálfti varð við Fagradalsfjall í nótt, 5,1 að stærð, og annar snarpur í morgun, 4,6. Yfir 34.000 jarðskjálftar hafa mælst á Reykjanesskaga síðan jörð tók þar að skjálfa fyrir sléttum tveimur vikum. Líkur aukast á því að til eldgoss komi. . Sérfræðingar segja að áfram þurfi að gera ráð fyrir því að eldgos brjótist út. 